OBH 1432/1998.
Az állampolgári jogok országgyűlési biztosa általános helyettesének jelentése
Előadó: Dr. Gáspárné dr. Pere Katalin

Az eljárás megindulása:

A panaszos 1945. augusztus 15-én született hölgy, 1959-től folyamatosan dolgozott 1996. június 15-ig, majd munkanélküli lett. 1996. december 16-tól egy évig munkanélküli ellátásban részesült. Ezt követően azonban előnyugdíjra, illetőleg az 1998. január 1-jétől hatályos szabályok szerint az előnyugdíj helyébe lépő nyugdíj előtti munkanélküli segélyre sem jogosult. Az önkormányzat munkanélküli jövedelempótló támogatásban sem részesítheti, mert az egy főre jutó jövedelem meghaladja a törvényben előírt mértéket. Férje súlyos beteg, rokkantsági nyugdíjas. 38 év megszerzett szolgálati idővel legkorábban 2000-ben lehet jogosult korhatár előtti nyugellátás megállapítására. A panaszos nem tud belenyugodni, hogy súlyos megélhetési gondjai vannak hasonlóan kortársaival.

Érintett alkotmányos jogok:

Diszkrimináció tilalma (Alkotmány 70/A. §)
Szociális biztonsághoz való jog (Alkotmány 70/E. §)

Alkalmazott jogszabályok:

A foglalkoztatás elősegítéséről és a munkanélküliek ellátásáról szóló 1991. évi IV. tv. (Fl.t.)
A szociális igazgatásról és szociális ellátásokról szóló 1993. évi III. tv. (Szt.)
32/1991. (VI.6.), 26/1993. (IV.29.), 43/1995. (VI.30.) , 5/1998. (III.1.) AB határozatok

Megállapított tényállás:

Az országgyűlési biztos általános helyettese a vizsgálat során megállapította, hogy a panasznak megfelelően az 1945-ben született nők öregségi nyugdíjkorhatára is az általános korhatár emelésnek megfelelően 1997. január 1-jétől 62 évre emelkedett, az öregségi korhatárhoz viszonyított egyéb jogosultságok is ennek megfelelően módosultak. Az átmeneti rendelkezések az 1940-46. december 31-ig született nőkre vonatkoznak. Így valóban az 1945. augusztus 15-én született panaszos, aki 1997. december 16-ig részesült munkanélküli segélyben, nem részesülhetett nyugdíj előtti munkanélküli segélyben, mert nem rendelkezett a jogosultsági feltétellel, nem töltötte be az 55. életévét. Az átmeneti rendelkezések szerint az 1945-ben született nő új öregségi korhatára 60. életév, nyugdíj jogosultsága 2005, a korhatár előtti nyugdíjazására legkorábban 2000-ben lesz lehetőség, 38 év szolgálati idő esetén csökkentés nélküli összegben.

Az országgyűlési biztos általános helyettese a vizsgálat eredményeként megállapította, hogy a panaszos életkorára, a változott jogszabályok, illetőleg azért mert a család egy főre jutó havi jövedelme meghaladja az öregségi nyugdíj minimum mindenkori összegének 80 %-át a csupán 24 hónapig folyósítható jövedelempótló támogatásban sem részesülhet. A fentiek azonban nem általánosíthatók minden 1945-ben született munkanélkülivé vált nő esetére, más korosztályt is érinthet pl. az 1946, 47-ben születetteket.

Az Alkotmánybíróság számos beadvány kapcsán vizsgálta a szociális biztonsághoz való jog  terjedelmét, a levont következetései, valamint a fenti tényállás alapján az állampolgári jogok országgyűlési biztosa általános helyettese az Alkotmány 70/E. § (1) bekezdésében védett szociális biztonsággal, sem az alkotmány 70/A. §-ában deklarált diszkrimináció tilalmával összefüggésben visszásságot nem állapított meg, a vizsgálatot lezártnak tekinti.

Az országgyűlési biztos általános helyettese azonban tekintettel arra, hogy a panaszos férje súlyosan beteg rokkantsági nyugdíjas felhívja a figyelmet arra, hogy a szociális igazgatásról és szociális ellátásokról szóló 1993. évi III. törvényben előírt feltételek megléte esetén jogosult lehet ápolási díjra.

Budapest, 1999. március 22.

Dr. Polt Péter